CELEX: 32012D0474
Language: lt
Date: 1344816000000
Title: 2012/474/ES: 2012 m. rugpjūčio 13 d. Komisijos įgyvendinimo sprendimas, kuriuo Komisija patvirtina Tarybos reglamento (EB) Nr. 1224/2009 60 straipsnio 1 ir 3 dalyse nurodytus mėginių ėmimo atrankos planus, taikomus sveriant žuvininkystės produktus, ir Reglamento (EB) Nr. 1224/2009 61 straipsnio 1 dalyje nurodytus žuvininkystės produktų svėrimo kontrolės planus (pranešta dokumentu Nr. C(2012) 5568)

15.8.2012   
            
            
               LT
            
            
               Europos Sąjungos oficialusis leidinys
            
            
               L 218/17
            
         KOMISIJOS ĮGYVENDINIMO SPRENDIMAS
   2012 m. rugpjūčio 13 d.
   kuriuo Komisija patvirtina Tarybos reglamento (EB) Nr. 1224/2009 60 straipsnio 1 ir 3 dalyse nurodytus mėginių ėmimo atrankos planus, taikomus sveriant žuvininkystės produktus, ir Reglamento (EB) Nr. 1224/2009 61 straipsnio 1 dalyje nurodytus žuvininkystės produktų svėrimo kontrolės planus
   (pranešta dokumentu Nr. C(2012) 5568)
   (Tekstas autentiškas tik anglų, estų, lenkų, lietuvių, nyderlandų, suomių, švedų ir vokiečių kalbomis)
   (2012/474/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 20 d. Tarybos reglamentą (EB) Nr. 1224/2009, nustatantį Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantį reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantį reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (1), ypač į jo 60 straipsnio 1 ir 3 dalis ir 61 straipsnio 1 dalį,
   atsižvelgdama į tai, kad valstybės narės pateikė mėginių ėmimo atrankos planus ir kontrolės planus,
   kadangi:
   
               (1)
            
            
               pagal Reglamento (EB) Nr. 1224/2009 60 straipsnio 1 ir 2 dalis valstybė narė turėtų užtikrinti, kad visi žuvininkystės produktai būtų sveriami iškrovimo metu prieš jų saugojimą, išgabenimą ar pardavimą, naudojant kontrolės institucijų patvirtintas sistemas, išskyrus atvejus, kai ji yra priėmusi Komisijos patvirtintą mėginių ėmimo atrankos planą, grindžiamą rizikos vertinimu grindžiama metodika, nustatyta 2011 m. balandžio 8 d. Komisijos įgyvendinimo reglamento (ES) Nr. 404/2011, kuriuo nustatomos išsamios Tarybos reglamento (EB) Nr. 1224/2009, nustatančio Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, įgyvendinimo taisyklės (2), 76 straipsnio 1 dalyje kartu su to paties reglamento XIX priedu;
            
         
               (2)
            
            
               pagal Reglamento (EB) Nr. 1224/2009 60 straipsnio 3 dalį valstybės narės, nukrypdamos nuo 60 straipsnio 1 dalyje nustatyto bendro svėrimo įpareigojimo, gali leisti žuvininkystės produktus sverti žvejybos laive, jei valstybė narė yra priėmusi 60 straipsnio 1 dalyje nurodytą Komisijos patvirtintą mėginių ėmimo atrankos planą, grindžiamą rizikos vertinimu grindžiama metodika, nustatyta Įgyvendinimo reglamento (ES) Nr. 404/2011 76 straipsnio 2 dalyje kartu su to paties reglamento XX priedu;
            
         
               (3)
            
            
               pagal Reglamento (EB) Nr. 1224/2009 61 straipsnio 1 dalį valstybės narės gali leisti žuvininkystės produktus sverti po to, kai jie buvo išgabenti iš iškrovimo vietos, jei jie gabenami į atitinkamos valstybės narės teritorijoje esančią paskirties vietą ir jei ši valstybė narė yra priėmusi Komisijos patvirtintą kontrolės planą, grindžiamą rizikos vertinimu grindžiama metodika, nustatyta Įgyvendinimo reglamento (ES) Nr. 404/2011 77 straipsnio 1 dalyje kartu su to paties reglamento XXI priedu;
            
         
               (4)
            
            
               Vokietijos (2011 11 14), Airijos (2011 11 7), Lietuvos (2012 1 11), Nyderlandų (2012 1 18), Lenkijos (2012 3 5), Suomijos (2011 11 7) ir Jungtinės Karalystės (2011 12 15) mėginių ėmimo atrankos planai ir Vokietijos (2011 11 14), Estijos (2011 12 15), Airijos (2011 11 7), Lenkijos (2012 3 5), Suomijos (2011 11 7) ir Jungtinės Karalystės (2011 12 15) kontrolės planai pateikti Komisijai patvirtinti. Jie atitinka susijusias rizikos vertinimu grindžiamas metodikas. Todėl jie turėtų būti patvirtinti;
            
         
               (5)
            
            
               šis sprendimas yra patvirtinimo sprendimas pagal Reglamento (EB) Nr. 1224/2009 60 straipsnio 1 ir 3 dalis ir 61 straipsnio 1 dalį;
            
         
               (6)
            
            
               Komisija turi stebėti, kaip taikomi mėginių ėmimo atrankos planai ir kontrolės planai, kad būtų užtikrintas veiksmingas jų įgyvendinimas ir kad atitinkamos valstybės narės reguliariai juos peržiūrėtų. Todėl valstybės narės turėtų teikti Komisijai ataskaitas apie tokių planų taikymą,
            
         PRIĖMĖ ŠĮ SPRENDIMĄ:
   1 straipsnis
   1.   Tvirtinami pagal Reglamento (EB) Nr. 1224/2009 60 straipsnio 1 dalį sudaryti Vokietijos, Airijos, Lietuvos, Lenkijos, Suomijos ir Jungtinės Karalystės mėginių ėmimo atrankos planai, taikomi sveriant žuvininkystės produktus.
   2.   Tvirtinami pagal Reglamento (EB) Nr. 1224/2009 60 straipsnio 3 dalį kartu su 60 straipsnio 1 dalimi sudaryti Vokietijos, Airijos, Lietuvos, Nyderlandų ir Jungtinės Karalystės mėginių ėmimo atrankos planai, taikomi sveriant žuvininkystės produktus žvejybos laive.
   3.   Tvirtinami pagal Reglamento (EB) Nr. 1224/2009 61 straipsnio 1 dalį sudaryti Vokietijos, Estijos, Airijos, Lenkijos, Suomijos ir Jungtinės Karalystės kontrolės planai, taikomi sveriant žuvininkystės produktus išgabenus juos į atitinkamos valstybės narės teritorijoje esančią paskirties vietą.
   2 straipsnis
   Iki 2014 m. balandžio 1 d. 1 straipsnyje nurodytos valstybės narės Komisijai pateikia ataskaitą apie 1 straipsnyje nurodytų mėginių ėmimo atrankos planų ir kontrolės planų taikymą.
   3 straipsnis
   Šis sprendimas skirtas Vokietijos Federacinei Respublikai, Estijos Respublikai, Airijai, Lietuvos Respublikai, Nyderlandų Karalystei, Lenkijos Respublikai, Suomijos Respublikai ir Jungtinei Didžiosios Britanijos ir Šiaurės Airijos Karalystei.
   
      Priimta Briuselyje 2012 m. rugpjūčio 13 d.
      
         
            Komisijos vardu
         
         Maria DAMANAKI
         
            Komisijos narė
         
      
   
   
      (1)  OL L 343, 2009 12 22, p. 1.
   
      (2)  OL L 112, 2011 4 30, p. 1.